ANC sal afgradering van ambassade in Israel bespreekVlag van Israel (Foto: PublicDomainPictures, Pixabay) Die Israeli-Palestynse konflik sal na verwagting Woensdag in die soeklig kom wanneer die ANC die media sal inlig oor sy internasionale beleidsaanbevelings. ŉ Afgradering, of moontlike sluiting van die Suid-Afrikaanse ambassade in Israel, wat in Julie voorgestel is, sal bespreek word as deel van die ANC se toekomstige internasionale beleid. “Die perskonferensie [by Luthuli House] het ten doel om te reflekteer oor die prestasies en tekortkominge in die implementering van die resolusies van die 53ste nasionale konferensie, met sleutelbeleidsvoorstelle voor die 54ste nasionale konferensie,” lui ŉ verklaring deur die ANC. Die ANC se 54ste nasionale konferensie is geskeduleer vir 16 – 20 Desember. Groot politieke partye in Palestina, Hamas en die Fatah-geaffilieerde Palestinian Authority, poog om eenheid op grondvlak te implementeer in die Gasa-strook en die Israel-besette Wesbank, maar hulle het eenparig reageer oor die ANC se aanbeveling in Julie. “Hierdie konferensie is ook vir Palestyne belangrik. Dié aanbeveling is die logiese stap van die ANC se ondersteuning vir die boikot en sanksies teen Israel,” het Hamas in ŉ persverklaring gesê. Hashem Dajani, Palestina se ambassadeur in Suid-Afrika, het ook in Oktober in ŉ artikel in die Daily Maverick sy steun gevoeg tot die voorstel. “Ek verwelkom die aanbeveling van die nasionale beleidskonferensie van die ANC om Suid-Afrika se verteenwoordiging in Israel af te gradeer, en ons sien uit na julle ondersteuning om dié besluit te aanvaar tydens die ANC se algemene konferensie in Desember 2017,” het Dajani geskryf. “Ons glo só stap sal druk plaas op Israel om sy onwettige geweldpleging van Palestynse menseregte te staak, insluitend uitbreiding van nedersettings, en sal ŉ positiewe atmosfeer skep om ŉ politieke proses te begin wat sal lei tot die einde van die Israeli besetting en om die onafhanklike staat van Palestina te vestig.” Jessie Duarte, adjunk-sekretaris-generaal van die ANC, het op 29 November, ook in ŉ rubriek in die Daily Maverick, sy steun toegesê aan die afgradering van die ambassade. Die Suid-Afrikaanse Joodse Raad van Afgevaardigdes (SAJBD) het egter teenkanting gebied teen die sluiting of afgradering van die ambassade in Israel. “Suid-Afrika het die vermoë om ŉ sleutelrol te speel om Palestyne en Israeli’s na die onderhandelingstafel te bring, en om vrede te bring in ŉ streek wat dit kritiek nodig het,” het Wendy Kahn, nasionale direkteur van die SAJBD, gesê. “Deur die ambassade te sluit, sluit die moontlikheid uit om ŉ bydrae te lewer. Ons waardevolle geskiedenis van dialoog en onderhandelinge sal verlore gaan. Met die ANC se nabye verhouding met die Palestyne, kan ons ons suksesvolle transformasieverhaal deel.”